LIETUVOS KINO CENTRO PRIE KULTŪROS MINISTERIJOS DIREKTORIUS

ĮSAKYMAS

DĖL kino sklaidos lietuvoje projektų vertinimo ekspertų komisijos darbo reglamento patvirtinimo

2018 m. vasario 9 d. Nr. V-16

Vilnius

Vadovaudamasis Kino sklaidos Lietuvoje projektų valstybinio finansavimo taisyklių, patvirtintų Lietuvos Respublikos kultūros ministro 2017 m. gruodžio 15 d. įsakymu Nr. ĮV-1191 „Dėl Kino sklaidos Lietuvoje projektų valstybinio finansavimo taisyklių patvirtinimo“, 29 punktu:

1. T v i r t i n u Kino sklaidos Lietuvoje projektų vertinimo ekspertų komisijos darbo reglamentą (pridedama).

2. P a v e d u vyriausiajai specialistei Gerdai Leonavičienei paskelbti šį įsakymą Teisės aktų registre.

Direktorius	Rolandas Kvietkauskas

SUDERINTA

Kultūros ministerijos

2018 m. vasario 9 d. raštu Nr. S2-448

PATVIRTINTA

Lietuvos kino centro prie

Kultūros ministerijos direktoriaus

2018 m. vasario 9 d. įsakymu Nr. V-16

KINO SKLAIDOS LIETUVOJE PROJEKTŲ VERTINIMO

EKSPERTŲ KOMISIJOS DARBO REGLAMENTAS

I SKYRIUS

BENDROSIOS NUOSTATOS

1.	Kino sklaidos Lietuvoje projektų vertinimo ekspertų komisijos darbo reglamentas (toliau – darbo reglamentas) nustato Lietuvos kino centrui prie Kultūros ministerijos (toliau – Lietuvos kino centras) ekspertinio vertinimo paslaugas teikiančių ekspertų (toliau - ekspertai arba ekspertų komisijos nariai) darbo organizavimą, jiems svarstant ir vertinant Lietuvos kino centrui pateiktas paraiškas dėl kino sklaidos Lietuvoje projektų (toliau - projektai) valstybinio finansavimo (toliau – paraiškos arba paraiška).

2.	Kino sklaidos Lietuvoje projektų vertinimo ekspertų komisija (toliau - ekspertų komisija) savo veikloje vadovaujasi Lietuvos Respublikos kino įstatymu, Lietuvos Respublikos kultūros ministro tvirtinamomis Kino sklaidos Lietuvoje projektų valstybinio finansavimo taisyklėmis, šiuo darbo reglamentu ir kitais teisės aktais.

3.	Ekspertai savo veiklą grindžia objektyvumo, nepriklausomumo, nešališkumo, konfidencialumo, įstatymų viršenybės, lygiateisiškumo, skaidrumo ir kitais su ekspertų vykdoma veikla susijusiais principais, nustatytais Lietuvos Respublikos teisės aktuose.

4.	Prieš pradėdami vertinti projektų paraiškas šiame darbo reglamente nustatyta tvarka, ekspertai pasirašo nešališkumo deklaraciją (darbo reglamento 1 priedas) ir konfidencialumo pasižadėjimą (darbo reglamento 2 priedas).

5. Darbo reglamente naudojamos sąvokos yra suprantamos taip, kaip jos yra apibrėžtos Kino sklaidos Lietuvoje projektų valstybinio finansavimo taisyklėse, patvirtintose Lietuvos Respublikos kultūros ministro 2017 m. gruodžio 15 d. įsakymu Nr. ĮV-1191 „Dėl Kino sklaidos Lietuvoje projektų valstybinio finansavimo taisyklių patvirtinimo“, (toliau - Taisyklės) ir kituose teisės aktuose.

II SKYRIUS

EKSPERTŲ KOMISIJOS SUDARYMO IR ATŠAUKIMO TVARKA BEI

JOS VEIKLOS ORGANIZAVIMAS

6.	Ekspertų komisijos narių nematerialaus pobūdžio (intelektines) ekspertinio vertinimo paslaugas Lietuvos kino centras perka Lietuvos Respublikos viešųjų pirkimų įstatymo nustatyta tvarka.

7.	Lietuvos kino centras skelbia ekspertų atrankos konkursą interneto svetainėje www.lkc.lt ir kitose informacinėse priemonėse. Pretendentai ekspertų atrankos konkursui turi pateikti laisvos formos gyvenimo ir veiklos, kuri patvirtina pretendento atitiktį darbo reglamento 8 punkte nustatytiems reikalavimams, aprašymą.

8. Pretendentai į ekspertus turi atitikti šiuos reikalavimus:

8.1. išmanyti ir sekti Lietuvos kino srities tendencijas;

8.2. turėti su kinu susijusio bendradarbiavimo, projektų (veiklų) rengimo ir (arba) vykdymo patirties, arba kino vertintojo patirties, arba kino filmų platinimo ar programų sudarymo patirties;

8.3. būti nepriekaištingos reputacijos.

9. Lietuvos kino centrui ekspertinių paslaugų negali teikti:

9.1. kultūros ir meno organizacijų vadovai;

9.2. dvi kadencijas iš eilės kino sklaidos Lietuvoje projektų vertinimo ekspertų komisijos nariais buvę asmenys, jei nuo paskutinės jų kadencijos pabaigos nepraėjo du metai.

10. Darbo reglamento 7-9 punktus atitikusių pretendentų į ekspertus sąrašas tvirtinamas Lietuvos kino centro direktorius įsakymu.

11. Ekspertų komisija sudaroma 2 metams Lietuvos kino centro direktoriaus įsakymu iš 5 narių: 4 asmenys iš nurodytųjų patvirtintame pretendentų į ekspertus sąrašo, ir 1 Lietuvos kino centro atstovo, kuris taip pat vykdo ekspertų komisijos sekretoriaus funkcijas.

12. Ekspertų komisijos narys Lietuvos kino centro direktoriaus įsakymu gali būti atšauktas nepasibaigus kadencijai šiais atvejais:

12.1. ekspertų komisijos nario prašymu;

12.2. pažeidus ekspertų komisijos nario pasirašytą nešališkumo deklaraciją arba konfidencialumo pasižadėjimą;

12.3. be motyvuotos priežasties nesudalyvavus penkiuose ekspertų komisijos posėdžiuose iš eilės.

13. Pagrindinė ekspertų komisijos veiklos forma yra posėdžiai.

14.	Ekspertų komisiją techniškai aptarnauja ir jos veiklą ne ekspertų komisijos posėdžio metu organizuoja ekspertų komisijos sekretorius.

15.	Ekspertų komisijos posėdžio metu jos darbą organizuoja ir jai vadovauja pirmininkas, renkamas atviru balsavimu paprasta balsų dauguma pirmojo ekspertų komisijos posėdžio metu.

16.	Ekspertų komisijos posėdžio laiką, suderinęs su ekspertų komisijos nariais, nustato ir posėdį sušaukia ekspertų komisijos sekretorius. Ekspertų komisijos posėdis yra teisėtas, kai į jį yra atvykę ar nuotoliniu būdu dalyvauja ne mažiau kaip trys nariai.

17.	Ekspertų komisijos posėdyje negalintis dalyvauti ekspertų komisijos narys privalo apie tai nedelsiant pranešti ekspertų komisijos sekretoriui. Posėdyje nedalyvaujančio ekspertų komisijos nario užpildyta ir pateikta Taisyklių 1 priedu nustatytos formos Kino sklaidos Lietuvoje projekto individualaus vertinimo lentelė (toliau – individualaus vertinimo lentelė) yra laikoma jo raštiška nuomone.

18.	Ekspertų komisijos posėdžio metu ekspertų komisijos narys turi teisę teikti siūlymą dėl kito ekspertų komisijos nario nušalinimo nuo paraiškos svarstymo, jeigu yra pagrįstai manoma, kad kito ekspertų komisijos nario nušalinimas atitinka nešališkumo deklaracijoje nustatytus pagrindus. Pareiškus nušalinimą ekspertų komisijos pirmininkui ir posėdyje dalyvaujančių ekspertų komisijos narių balsams pasiskirsčius po lygiai, sprendimą dėl ekspertų komisijos pirmininko nušalinimo priima Lietuvos kino centro direktorius. Ekspertų komisijos narys, dėl kurio nušalinimo balsuojama, balsavime nedalyvauja.

19.	Priėmus sprendimą dėl ekspertų komisijos nario nušalinimo nuo paraiškos vertinimo, tokio sprendimo pagrindimas fiksuojamas ekspertų komisijos posėdžio protokole, kartu perskaičiuojant paraiškai ekspertų komisijos narių skirtų balų ir siūlomų skirti sumų vidurkius, eliminuojant nušalinto ekspertų komisijos nario vertinimą.

20.	Nusišalinęs ar nuo paraiškos vertinimo nušalintas ekspertų komisijos narys privalo tokios paraiškos svarstymo metu palikti patalpą, kurioje vyksta ekspertų komisijos posėdis.

21.	Ekspertų komisijos sprendimai priimami posėdžiuose dalyvaujančių ekspertų komisijos narių paprasta balsų dauguma, įskaitant ekspertų komisijos nario balsą, kurio nuomonė pateikta raštu. Jei balsai pasiskirsto po lygiai, lemiamu laikomas ekspertų komisijos pirmininko balsas.

22.	Ekspertų komisijos sprendimai įforminami posėdžių protokolais. Ekspertų komisijos narių užpildytos individualaus vertinimo lentelės ir šių lentelių suvestinė yra neatskiriamos protokolo dalys. Protokolą ir individualaus vertinimo lentelių suvestinę pasirašo ekspertų komisijos pirmininkas ir sekretorius, individualaus vertinimo lenteles – kiekvienas ekspertų komisijos narys individualiai.

III SKYRIUS

PARAIŠKŲ SVARSTYMO IR VERTINIMO TVARKA

23.	Paraiškų svarstymą ir vertinimą sudaro du etapai:

23.1.	ekspertų individualus paraiškų vertinimas;

23.2.	susumuotų individualaus vertinimo duomenų svarstymas ekspertų komisijos posėdžio metu ir sprendimo dėl ekspertų komisijos siūlymo priėmimas.

24.	Ekspertų komisijos sekretorius ekspertams elektroniniu būdu pateikia paraiškas individualiam jų įvertinimui ir nustato terminą, per kurį paraiškos turi būti įvertintos. Kartu su paraiškomis pateikiama individualaus vertinimo lentelės forma, paraiškų vertinimą reglamentuojantys teisės aktai ir planuojama projektams paskirstyti lėšų suma, kuria ekspertai vadovaujasi teikdami siūlymus.

25.	Ekspertas, vadovaudamasis šiuo darbo reglamentu ir kitais teisės aktais bei turima kompetencija ir patirtimi, per ekspertų komisijos sekretoriaus nustatytą terminą įvertina visas jam pateiktas paraiškas, užpildo individualaus vertinimo lentelę, nurodo kiekvienam projektui siūlomą skirti lėšų sumą ir pateikia užpildytą lentelę bei siūlymus dėl skiriamų lėšų sumų ekspertų komisijos sekretoriui. Individualaus vertinimo lentelė pildoma ir ekspertų komisijos sekretoriui teikiama elektroniniu būdu.

26.	Esant nešališkumo deklaracijoje nurodytiems pagrindams, ekspertas paraiškos nevertina ir tai nurodo individualaus vertinimo lentelėje.

27.	Nuo paraiškos (-ų) vertinimo nusišalinus daugiau nei pusei ekspertų komisijos narių, Lietuvos kino centro direktorius įsakymu iš darbo reglamento 10 punkte nurodyto sąrašo skiria papildomą (-us) ekspertų komisijos narį (-ius) tokios paraiškos (-ų) vertinimui.

28.	Ekspertų komisijos sekretorius jam ekspertų pateiktose individualaus vertinimo lentelėse nurodytų duomenų atitiktį šiame darbo reglamente i kituose teisės aktuose nustatytiems reikalavimams patikrina ne vėliau kaip per 3 darbo dienas nuo jų gavimo dienos. Nustatęs trūkumų, ekspertų komisijos sekretorius trūkumus elektroniniu būdu nurodo ekspertui ir nustato terminą jų pašalinimui. Nepašalinus trūkumų per ekspertų komisijos sekretoriaus nustatytą terminą, eksperto įvertinimas dėl paraiškų, kurių vertinime nustatyti trūkumai, yra eliminuojamas. Tokiu atveju ekspertų komisijoje likus mažiau nei 3 nariams, Lietuvos kino centro direktorius įsakymu iš darbo reglamento 10 punkte nurodyto sąrašo skiria naują (-us) ekspertų komisijos narį (-ius).

29.	Tinkamai užpildytoje individualaus vertinimo lentelėje nurodyti duomenys yra galutiniai ir nekeičiami.

30.	Ekspertų komisijos sekretorius iki pirmojo ekspertų komisijos posėdžio parengia ekspertų tinkamai užpildytų ir pateiktų individualaus vertinimo lentelių suvestinę (toliau – Lentelių suvestinė) ir teikia ją svarstyti ekspertų komisijai jos posėdžio metu.

31.	Lentelių suvestinėje nurodoma: pareiškėjas, projekto pavadinimas, prašoma ir visa projektui įgyvendinti reikalinga suma, kiekvieno projektą vertinusio eksperto vertinimo suvestiniai duomenys ir siūloma skirti suma, informacija apie nuo paraiškos vertinimo nusišalinusį (-ius) ekspertų komisijos narį (-ius), kiti duomenys, kurie, ekspertų komisijos sekretoriaus manymu, gali turėti reikšmės priimant ekspertų komisijos sprendimą.

32.	Lentelių suvestinėje paraiškos nurodomos iš eilės paraiškai skirtų balų vidurkių sumos mažėjimo tvarka.

33.	Ekspertų komisija posėdžio metu priima sprendimą dėl Lentelių suvestinėje nurodytų duomenų bei dėl projektų įgyvendinimui siūlomų skirti sumų ir parengia konsoliduotą ekspertų komisijos komentarą dėl projektų, kuriems finansavimo siūloma neskirti.

34. Ekspertų komisija įvertina paraiškas ir priima sprendimą ne vėliau kaip per 20 darbo dienų nuo tos dienos, kurią gavo paraiškas vertinimui iš ekspertų komisijos sekretoriaus.

35.	Ekspertų komisijos sekretorius per 2 darbo dienas pateikia Lietuvos kino centro direktoriui darbo reglamento 22 punkto nustatyta tvarka įformintą ekspertų komisijos sprendimą ir elektroniniu būdu informuoja apie tai visus ekspertų komisijos narius.

IV SKYRIUS

EKSPERTŲ KOMISIJOS DARBO APMOKĖJIMAS

36. Už dalyvavimą ekspertų komisijos veikloje nariams apmokama iš Lietuvos kino centrui skirtų valstybės biudžeto asignavimų.

37. Su ekspertų komisijos nariais, vadovaujantis Lietuvos Respublikos civilinio kodekso 6.716-6.724 straipsnių nuostatomis, sudaromos atlygintinų paslaugų teikimo sutartys, kurias Lietuvos kino centro vardu pasirašo direktorius arba jo įgaliotas atstovas.

38. Ekspertų komisijos sekretorius, vadovaudamasis posėdžių protokolais, tvarko ekspertų komisijos veiklos apskaitą, nurodydamas kiekvieno eksperto dalyvavimą posėdžiuose bei vertintų paraiškų skaičių, ir jo suvestinę teikia Lietuvos kino centro vyriausiajai buhalterei.

39. Ekspertui mokamas 7 eurų dydžio atlygis už vienos paraiškos vertinimą. Komisijos pirmininkui mokamas 10 eurų dydžio atlygis už vienos paraiškos vertinimą.

V SKYRIUS

BAIGIAMOSIOS NUOSTATOS

40. Ekspertų komisijos veiklos dokumentai (posėdžių protokolai, susirašinėjimo medžiaga) saugomi Lietuvos Respublikos dokumentų archyvų įstatymo ir kitų teisės aktų nustatyta tvarka ir terminais.

Kino sklaidos Lietuvoje projektų vertinimo

ekspertų komisijos darbo reglamento

1 priedas

(Kino sklaidos Lietuvoje projektų vertinimo ekspertų komisijos nario (-ės)

nešališkumo deklaracijos forma)

__________________________________________________________

(Ekspertų komisijos nario (-ės) vardas, pavardė)

kino sklaidos lietuvoje projektų vertinimo

ekspertų komisijos nario (-ĖS)

NEŠALIŠKUMO DEKLARACIJA

20__ m. _______________ d.

Vilnius

Būdamas (-a) Kino sklaidos Lietuvoje projektų vertinimo ekspertų komisijos nariu (-e),

p a s i ž a d u:

1.	Objektyviai ir dalykiškai vertinti pateiktas kino sklaidos Lietuvoje projektų paraiškas;

2.	Raštu informuoti Lietuvos kino centro direktorių apie esamą interesų konfliktą ir nusišalinti nuo paraiškos vertinimo, jei paaiškėtų, kad:

2.1.	aš, asmenys, susiję su manimi artimos giminystės ar svainystės ryšiais, gauna iš paraišką teikiančio asmens bet kurios rūšies pajamų ar kitokio pobūdžio naudos;

2.2.	aš, asmenys, susiję su manimi artimos giminystės ar svainystės ryšiais, yra paraišką teikiančio juridinio asmens steigėjas ar dalininkas, darbuotojas ar valdymo organo narys;

2.3.	esu susijęs su paraišką teikiančiu fiziniu asmeniu ar juridinio asmens dalyviu ar valdymo organo nariu artimos giminystės ar svainystės ryšiais.

Man išaiškinta, kad asmenys, susiję su manimi artimos giminystės ar svainystės ryšiais, yra: tėvai, įtėviai, broliai, seserys ir jų vaikai, seneliai, sutuoktiniai, vaikai, įvaikiai, jų sutuoktiniai ir jų vaikai, taip pat sutuoktinių tėvai, broliai, seserys ir jų vaikai.

Esu įspėtas (-a), kad nesilaikydamas (-a) nešališkumo principo pažeisiu šią nešališkumo deklaraciją ir man bus taikoma atitinkama Lietuvos Respublikos įstatymų ir kitų teisės aktų numatyta atsakomybė.

____________________

(parašas)

Kino sklaidos Lietuvoje projektų vertinimo

ekspertų komisijos darbo reglamento

2 priedas

(Kino sklaidos Lietuvoje projektų vertinimo ekspertų komisijos nario (-ės)

konfidencialumo pasižadėjimo forma)

____________________________________________________________________

(ekspertų komisijos nario (-ės) vardas ir pavardė)

kino sklaidos lietuvoje projektų vertinimo

ekspertų komisijos nario (-ĖS)

KONFIDENCIALUMO PASIŽADĖJIMAS

20__ m. _____________d. Nr. _________________

(data ir numeris)

________________

(vietovės pavadinimas)

Būdamas (-a) Kino sklaidos Lietuvoje projektų vertinimo ekspertų komisijos nariu (-e), pasižadu ir įsipareigoju:

1.	Neteikti tretiesiems asmenims informacijos ir tik įstatymų ir kitų teisės aktų nustatytais tikslais ir tvarka naudoti informaciją, kuri man taps žinoma atliekant Kino sklaidos Lietuvoje projektų vertinimo ekspertų komisijos nario (-ės) pareigas, t. y. įskaitant, bet neapsiribojant:

1.1.	projektų paraiškose pateikta informacija;

1.2.	mano ir kitų projektų paraiškas vertinančių ekspertų ekspertinio vertinimo rezultatai (išvados);

1.3.	ekspertų komisijos posėdžių metu sužinota informacija.

2.	Man perduotus dokumentus saugoti tokiu būdu, kad tretieji asmenys neturėtų galimybės su jais susipažinti ar pasinaudoti.

Pasirašydamas (-a) šį pasižadėjimą patvirtinu, kad:

1.	Šį pasižadėjimą atsakingai perskaičiau, jo turinys man yra aiškus ir suprantamas;

2.	Esu įspėtas (-a), kad pažeidęs (-usi) šį pasižadėjimą turėsiu teisės aktų nustatyta tvarka atlyginti Lietuvos kino centrui prie Kultūros ministerijos dėl to patirtus nuostolius.

_______________________________________________

(vardas, pavardė, parašas)